
Parengto sprendimo projekto tikslai ir uždaviniai:
Sprendimo projekto tikslas – valstybei nuosavybės teise priklausantį ilgalaikį materialųjį turtą pripažinti netinkamu (negalimu) naudoti dėl fizinio ir funkcinio nusidėvėjimo ir jį nurašyti.
Dabartinis sprendimo projekte aptariamų klausimų reguliavimas.
Lietuvos Respublikos vietos savivaldos įstatymo 15 straipsnio 4 dalyje numatyta, kad teisės aktais nustačius papildomus įgaliojimus savivaldybei, sprendimų dėl tokių įgaliojimų vykdymo priėmimo iniciatyva, neperžengiant nustatytų įgaliojimų, priklauso savivaldybės tarybai.
Valstybės turto pripažinimą netinkamu (negalimu) naudoti apsprendžia Lietuvos Respublikos valstybės ir savivaldybių turto valdymo, naudojimo ir disponavimo juo įstatymas, Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašas, patvirtintas Lietuvos Respublikos Vyriausybės 2001 m. spalio 19 d. nutarimu Nr. 1250 „Dėl pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo patvirtinimo“, Turto pripažinimo nereikalingu arba netinkamu (negalimu) naudoti ir jo nurašymo, išardymo ir likvidavimo tvarkos aprašas, patvirtintas Šiaulių miesto savivaldybės tarybos 2023 m. kovo 30 d. sprendimu Nr. T-169 „Dėl turto pripažinimo nereikalingu arba netinkamu (negalimu) naudoti ir jo nurašymo, išardymo ir likvidavimo tvarkos aprašo patvirtinimo“.
Valstybės ir savivaldybių turto valdymo, naudojimo ir disponavimo juo įstatymo 26 straipsnio 1 dalies 1 ir 2 punktuose nurodyta, kad Valstybės ir savivaldybių nematerialusis, ilgalaikis materialusis ir trumpalaikis materialusis turtas pripažįstamas nereikalingu arba netinkamu (negalimu) naudoti, kai fiziškai nusidėvi, funkciškai (technologiškai) nusidėvi, sugenda ar sugadinamas, 27 straipsnio 2 dalyje numatyta, kad nereikalingas arba netinkamas (negalimas) naudoti valstybės ar savivaldybių ilgalaikis ar trumpalaikis materialusis turtas, kurio negalima panaudoti nė vienu iš šio straipsnio 1 dalies 1–7 punktuose nurodytų būdų, turi būti nurašomas ir išardomas, o liekamosios medžiagos įtraukiamos į apskaitą, šio straipsnio 6 dalyje nustatyta, kad valstybės ir savivaldybių turtas, pripažintas nereikalingu arba netinkamu (negalimu) naudoti, nurašomas, išardomas ir likviduojamas Vyriausybės nustatyta tvarka.
Vadovaujantis Turto pripažinimo nereikalingu arba netinkamu (negalimu) naudoti ir jo nurašymo, išardymo ir likvidavimo tvarkos aprašo, patvirtinto Šiaulių miesto savivaldybės tarybos 2023 m. kovo 30 d. sprendimu Nr. T-169 „Dėl turto pripažinimo nereikalingu arba netinkamu (negalimu) naudoti ir jo nurašymo, išardymo ir likvidavimo tvarkos aprašo patvirtinimo“, nuostatomis, sprendimą dėl valstybės turto pripažinimo netinkamu (negalimu) naudoti, jo nurašymo ir likvidavimo priima Savivaldybės taryba.
Teikimu Savivaldybės taryba sprendimo projektu siūloma valstybei nuosavybės teise priklausantį ilgalaikį materialųjį turtą pripažinti netinkamu (negalimu) naudoti dėl fizinio ir funkcinio nusidėvėjimo, jį nurašyti ir likviduoti teisės aktų nustatyta tvarka. Valstybės ilgalaikis materialusis turtas Šiaulių miesto savivaldybei perduotas 2007 m. Šį turtą šiuo metu valdo Šiaulių miesto savivaldybės viešoji biblioteka. Valstybės turtas – penki vienetai asmeninių kompiuterių „Atomik Universal ACC-1“, yra fiziškai ir funkciškai nusidėvėjęs, eksploatuojamas nuo 2007 m., nesuderinamas su nauja programine įranga, jį remontuoti ar atnaujinti ekonomiškai netikslinga. Valstybės turtą perdavusi valstybės įstaiga, Kultūros ministerija, rašytiniu sutikimu sutinka, kad anksčiau minėtas valstybės turtas būtų nurašytas. Teikimu Savivaldybės tarybos sprendimu siūloma Šiaulių miesto savivaldybės viešosios bibliotekos direktorių paskirti atsakingu už šio valstybės turto išardymą ir likvidavimą 
Numatomos naujo teisinio reglamentavimo nuostatos. 
Naujos teisinio reguliavimo nuostatos nenumatomos.
Priėmus sprendimą, galimos pasekmės (tiek teigiamos, tiek neigiamos).
Priėmus sprendimą neigiamų pasekmių nenumatoma. Teigiamos pasekmės − priėmus sprendimą bus nurašomas valstybės turtas, kuris fiziškai ir funkciškai nusidėvėjęs, tolimesniam naudojimui netinkamas.
Priėmus sprendimą, keičiami ar pripažįstami negaliojančiais teisės aktai.
Priėmus sprendimą, teisės aktai nekeičiami ir nepripažįstami negaliojančiais.
Sprendimui įgyvendinti reikalingi priimti papildomi teisės aktai.
Sprendimo įgyvendinimui reikalingų priimti papildomų teisės aktų nenumatoma.
Kiek biudžeto lėšų pareikalaus ar leis sutaupyti sprendimo įgyvendinimas.
Nurašyto turto išardymui ir likvidavimui gali būti reikalingos Savivaldybės biudžeto lėšos. Turto išardymas ir likvidavimas bus finansuojamas iš įstaiga skirtų asignavimų.
Sprendimo projekto rengėjas ar rengėjų grupė, sprendimo projekto iniciatoriai.
Sprendimą inicijuoja Šiaulių miesto savivaldybės meras. Sprendimo projektą parengė Šiaulių miesto savivaldybės administracijos Turto valdymo skyrius. Tiesioginis rengėjas – Turto valdymo skyriaus vyr. specialistas Kęstutis Tamulevičius, tel. 8 41 383 447.
Numatomo teisinio reguliavimo poveikio vertinimo rezultatai.
Numatomo teisinio reguliavimo poveikio vertinimas neatliekamas, nes sprendimo projektu nėra numatoma reglamentuoti iki tol nereglamentuotus santykius ar iš esmės keisti teisinį reguliavimą. 

